Diari Oficial de la Generalitat Valenciana


Sumari del DOGV 3673, del 25-01-2000 (2000/137)

Informació pública de l’expedient de modificació puntual de l’article 24 de les ordenances de les normes subsidiàries del planejament municipal.
------------------------------------------------------------------------------------------------------------------------------------------------

### Dades del document

Número de DOGV
:   3673

Data del DOGV
:   25-01-2000

Secció del DOGV
:   V. ALTRES ANUNCIS - A) ORDENAMENT DEL TERRITORI I URBANISME

Número del document
:   2000/137


Organisme emissor
:   Ajuntament de Borriol

Tipus de document
:   Anunci

Informació pública de l'expedient de modificació puntual de l'article 24 de les ordenances de les normes subsidiàries del planejament municipal. [2000/X137]
  
El senyor Adelino Santamaría Blasco, alcalde-president de l'Ajuntament de Borriol, fa saber:
  
Que el plenari de l'ajuntament, en la sessió del dia 28 de desembre de 1999, ha acordat el següent:
  
Sotmetre l'expedient sobre aprovació de la modificació puntual de l'article 24 de l'ordenança de les normes subsidiàries del planejament municipal a informació pública, pel termini d'un mes, mitjançant inserció d'anuncis en el Diari Oficial de la Generalitat Valenciana, en un diari no oficial d'àmplia difusió a la localitat, en el Butlletí Oficial de la Província i al tauler d'anuncis de l'ajuntament, per a la seua consulta pública pels afectats, i l'article esmentat queda redactat de la forma següent:
  
Article 24. Alineacions i rasants (normes subsidiàries)
  
No es podrà iniciar cap obra sense que, a més a més de la llicència municipal corresponent, l'Ajuntament, mitjançant els serveis tècnics municipals, haja assenyalat sobre el terreny les alineacions i rasants oficials.
  
Amb caràcter genèric, es contempla la formulació d'estudis de detall, bé siga per iniciativa pública o privada, a l'objecte de reajustar alineacions i rasants, així com redistribuir l'edificabilitat assignada per les normes subsidiàries en cada zona, conformement estableix i regula l'article 26 de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística, i l'article 100 del Decret 201/1998, de 15 de desembre, del Govern Valencià, pel qual s'aprova el Reglament de Planejament de la Comunitat Valenciana.
  
1. Els estudis de detall estaran subjectes a les limitacions específiques següents:
  
a) L'adaptació i reajust d'alineacions i rasants no podrà comportar la reducció de l'espai viari dissenyat per les normes subsidiàries o per altres plans de rang inferior en cap de les seues parts, ni suposar alteracions en la continuïtat de recorregut o de trama establerta per al viari que hi discórrega al seu través i es prolonguen fins a ultrapassar-ne l'àmbit, ni imposar reculades que no guarden una justificada articulació morfològica amb l'entorn.
  
Podran crear nou viari d'accés als volums que ordenen sempre que respecten les condicions anteriors.
  
b) No podran reduir cap dels espais lliures públics previstos en el planejament de rang superior, ni suprimir o minvar les superfícies reservades a ús dotacional, públic o privat, pel planejament esmentat.
  
c) No podran introduir usos prohibits per l'ordenança particular de cada zona o sector, ni alterar l'ús detallat qualificat per les normes, tret que siga per a adaptar-lo a l'ús dominant de la zona i, sempre, respectant la limitació establerta en el paràgraf anterior per als usos dotacionals.
  
d) No podran augmentar ni el volum ni l'edificabilitat prevista per les normes, siga en previsió gràfica o numèrica o derivada de paràmetres d'edificació assenyalats en ordenança, sense perjudici que puguen redistribuir-lo dins del seu àmbit.
  
e) No podran ultrapassar l'alçada màxima permesa per les normes en l'àmbit objecte de l'estudi de detall que es propose.
  
f) No podrà suposar augment global de l'ocupació en planta prevista per les normes en mesurar-la sobre cada parcel·la afectada o sobre tot l'àmbit ordenat, si ho fóra en unitat compositiva, encara que sí que podrà permutar, unes per altres, les superfícies privades de parcel·les ocupades per edificació o reduir l'ocupació en planta.
  
Quan les normes definesquen l'ocupació en planta de forma gràfica i també normativa, n'hi haurà prou que s'ajuste al paràmetre normatiu sempre que això no comporte augment de volum.
  
g) Podran qualificar noves reserves de sòl per a destins públics; en especial quan l'estudi de detall siga d'iniciativa particular i promogut amb l'aquiescència de tots els afectats o quan es tracte de crear viaris o espais lliures per a l'accés o solejament dels volums ordenats.
  
h) L'estudi de detall no podrà alterar les condicions dels predis confrontants i hauran de garantir una adequada incidència estètica i funcional en l'entorn que el faça compatible amb l'interès públic i congruent amb els objectius generals perseguits per aquest pla en ordenar cada zona.
  
No podran aprovar-se estudis de detall per a repartir el volum entre parcel·les privades, sense atendre a la bona qualitat de l'ordenació resultant, ni transvasar edificabilitats entre illes de cases.
  
Si l'estudi de detall alterara l'ordenació dissenyada per les normes, haurà de ser per a millor conformació d'aquesta i respectant sempre les limitacions adés estipulades.
  
2. L'estudi de detall haurà de respectar, en tot cas, les altres determinacions de les normes subsidiàries no esmentades en els anteriors apartats i, en especial, la present normativa i les seues ordenances generals i particulars de l'edificació i dels usos, així com les determinacions en matèria de protecció.
  
3. L'estudi de detall no podrà minorar les exigències de qualitat d'urbanització que es deriven d'aquest pla.
  
4. Els estudis de detall hauran de definir-se a partir de la documentació establerta en l'article 101 del Decret 201/1998, de 15 de desembre, del Govern Valencià, pel qual s'aprova el Reglament de Planejament de la Comunitat Valenciana, consistent a:
  
a) Plànols d'informació.
  
b) Memòria justificativa.
  
c) Plànols d'ordenació.
  
5. La tramitació i aprovació dels estudis de detall s'ajustaran al règim establert en la Llei 6/1994,de 15 de novembre, de la Generalitat Valenciana, Reguladora de l'Activitat Urbanística, per als programes d'actuació, tant d'iniciativa municipal o privada, amb les regles especials definides en l'article 173 i 174 del Decret 201/1998, de 15 de desembre, del Govern Valencià, pel qual s'aprova el Reglament de Planejament de la Comunitat Valenciana.